b'\n_START_ARTICLE_\nDvanajstnik\n_START_PARAGRAPH_\nDvanajstnik ali dvanajsternik (latinsko duodenum) je prvi in najkraj\xc5\xa1i odsek tankega \xc4\x8drevesa, ki le\xc5\xbei neposredno za vratarjem. Vratar je obdan s sfinktrom, ki lo\xc4\x8di \xc5\xbeelodec od dvanajstnika. Pri \xc4\x8dloveku je dolg okoli 30 cm, kar ustreza dvanajstim palcem, po \xc4\x8demer je dobil tudi ime. V navzdolnjem delu dvanajstniku se kon\xc4\x8dujeta \xc5\xbeol\xc4\x8dno in pankreati\xc4\x8dno izvodilo (ductus hepaticopancreaticus). In sicer se izvodilo odpira v veliko odprtino (papilla duodeni major). Skozenj se izlo\xc4\x8dajo prebavni encimi trebu\xc5\xa1ne slinavke in \xc5\xbeol\xc4\x8dne kisline. V nekaterih primerih pa obstaja \xc5\xa1e pomo\xc5\xbeno izvodilo trebu\xc5\xa1ne slinavke (ductus pancreaticus accesorius).\n_START_SECTION_\nArterijska preskrba\n_START_PARAGRAPH_\nGlava trebu\xc5\xa1ne slinavke (caput pancreas) in dvanajstnik dobivata arterijsko kri iz istih arterij. Zgornji del dvanajstnika prehranjujeta arteria pancreaticoduodenalis superior anterior/posterior in izvirata iz arterie gastroduodenalis. Spodnji del pa prehranjujeta arteria pancreaticoduodenalis inferior anterior/posterior, ki ju daje arteria mesenterica superior. Ker arterije med seboj anastomozirajo je to hkrati povezava med trunkus celiakusom (a.gastroduodenalis) in zgornjo mezenteri\xc4\x8dno arterijo.\n_START_SECTION_\nPreiskave\n_START_PARAGRAPH_\nDvanajstnik obi\xc4\x8dajno preiskujejo z endoskopom in hkrati odvzamejo tudi vzorec tkiva. Omenjena preiskava se imenuje duodenoskopija. Navadno obenem prei\xc5\xa1\xc4\x8dejo \xc5\xa1e \xc5\xbeelodec (gastroduodenoskopija) ali te\xc5\xa1\xc4\x8de \xc4\x8drevo (duodenojejunoskopija).'